## El Consell aprova l’addenda del conveni amb l’Ajuntament de Crevillent per al desenrotllament d’un projecte museogràfic en la Casa del Parc

*** L’objecte d’esta modificació és prorrogar l’acord pel qual es regula la subvenció de 430.000 euros per a l’execució del projecte museogràfic i la redistribució de les anualitats**

El Ple del Consell ha aprovat una segona addenda al conveni de col·laboració subscrit entre la Generalitat, a través de Presidència, i l’Ajuntament de Crevillent per a l’execució d’un projecte museogràfic en la Casa Parc de Crevillent.

L’objecte d’esta modificació és prorrogar l’acord pel qual es regula i instrumenta la subvenció nominativa de 430.000 euros, a favor de l’Ajuntament de Crevillent per al desenrotllament del projecte museogràfic esmentat i modificar la distribució d’anualitats arreplegada en este conveni.

L’acord produirà efectes des del dia de la seua firma i tindrà vigència fins al 31 de desembre de 2026, sense possibilitat de pròrroga.

Després d’una primera licitació i davant la impossibilitat de dur a terme el contingut del conveni firmat en 2022, l’Ajuntament de Crevillent ha sol·licitat un reajustament d’anualitats, sense que es produïsca cap modificació en l’import total de l’ajuda inicialment concedida.

L’addenda procedix a incloure en el conveni una anualitat corresponent a 2026 amb la quantitat de 290.000 euros. El Consell va aprovar l’11 de novembre de 2025 l’expedient de repartiment de quantitats de la subvenció atorgada.

**Història de la Casa del Parc**

El museu va ser inaugurat en 1992 en la Casa del Parc, l’edifici més important de la ciutat obra de l’arquitecte Juan Vidal Ramos, que també va dissenyar el Palau de la Diputació d’Alacant i l’Hospital Provincial, actual Museu Arqueològic d’Alacant (MARQ).

En 2009 va ser necessari tancar la Casa del Parc per a dur a terme una reforma i modernitzar les instal·lacions. L’any 2011 es va finalitzar esta actuació d’ampliació amb la construcció d’un edifici annex a la Casa, que té 1.212,40 metres quadrats de superfície, espai en el qual es desenrotllarà el nou projecte museogràfic.

Fecha: 19/12/2025